РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18. Број: 06-2/180-22

5. децембар 2022. године

Б е о г р а д

ЗАПИСНИК

ТРЕЋЕ СЕДНИЦЕ ОДБОРАЗА ЗДРАВЉЕ И ПОРОДИЦУ

 ОДРЖАНЕ 2. ДЕЦЕМБРА 2022. ГОДИНЕ

Седница је почела у 11,00 часова.

 Седници је председавао доц. др прим. Дарко Лакетић, председник Одбора.

Седници су присуствовали чланови Одбора: Јана Матеовић, др Нада Мацура, Биљана Илић Стошић, мр Светлана Милијић, Марија Тодоровић, др Марко Богдановић, Марија Војиновић, др Зоран Зечевић, Марија Јевђић, др Муамер Бачевац и Бошко Обрадовић.

Седници Одбора су присуствовали заменици чланова Одбора: Срђан Симић (проф. др Зоран Радојичић) и проф. др Мирка Лукић Шаркановић (проф. др Владимир Ђукић).

Седници нису присуствовали чланови Одбора: др сци. мед. Санда Рашковић Ивић, Ђорђо Ђорђић и Селма Кучевић, као ни њихови заменици.

Седници Одбора присуствовали су и представници Министарства здравља: др Мирсад Ђерлек, државни секретар, Снежана Симић, начелник Одељења за финансијске послове и Сања Томић Михајловић, руководилац Групе за финансијско планирање и припрему буџета; Министарства за бригу о породици и демографију: проф. др Дарија Кисић Тепавчевић, министар; Стана Божовић, државни секретар и сарадници Јелена Лалатовић, Милена Антић Јанић и Драган Кнежевић; Министарства финансија: Оливера Ружић Попарић и Драгана Нешић, виши саветници у Сектору буџета; Републичког фонда за здравствено осигурање: проф. др Сања Радојевић Шкодрић, в.д. директора РФЗО-а и Светлана Тадин, директор Сектора за економске послове РФЗО-а.

 Пре утврђивања дневног реда, председник Одбора доц. др прим. Дарко Лакетић обавестио је чланове Одбора да је полазећи од делокруга овог одбора, у предложени дневни ред треће седнице, уврстио и Раздео 34, Предлога закона о буџету Републике Србије за 2023. годину, који се односи на Министарство за бригу о породици и демографију, и то на сугестију народног посланика Бошка Обрадовића, коју је изнео на претходној седници Одбора за здравље и породицу, када је разматран ребаланс буџета Репулике Србије за 2022. годину.

 На предлог председника Одбора, већином гласова, усвојен је следећи:

Д н е в н и р е д

1. Разматрање Предлога закона о буџету Републике Србије за 2023. годину,

 Раздео 27 - Министарство здравља и Раздео 34 – Министарство за бригу о породици и демографију, са Предлогом одлуке о давању сагласности на Финансијски план Републичког фонда за здравствено осигурање за 2023. годину, који је поднела Влада, у начелу.

 Пре изјашњавања о записнику са претходне седнице, Бошко Обрадовић је похвалио аутентичан и детаљно урађен записник, и захвалио председнику Одбора јер је уважио његову напомену и уврстио у дневни ред седнице овог одбора, да се разматра буџет и делатност Министарства за бригу о породици и демографију, што сматра изузетно значајним.

Затим је, без примедаба, усвојен Записник друге седнице Одбора, која је одржана 6. новембра 2022. године.

 **Прва тачка дневног реда:** Разматрање Предлога закона о буџету Републике Србије за 2023. годину, Раздео 27 - Министарство здравља и Раздео 34 – Министарство за бригу о породици и демографију, са Предлогом одлуке о давању сагласности на Финансијски план Републичког фонда за здравствено осигурање за 2023. годину, у начелу.

 Прим. доц. др. Дарко Лакетић, председник Одбора, подсетио је да је Предлог закона о буџету Републике Србије за 2023. годину, са пратећим актима, у скупштинској процедури од 18. новембра ове године, те да пре претреса на седници Народне скупштине, сагласно члану 173. Пословника Народне скупштине, предлог буџета могу да разматрају одбори Народне скупштине, у складу са својим делокругом, који своје извештаје достављају надлежном Одбору за финансије, републички буџет и контролу трошења јавних средстава. У оквиру делокруга Одбора за здравље и породицу је да разматра предлог закона и другог општег акта и друга питања из области: здравствене заштите, система и организације здравствене делатности, система здравственог осигурања, заштите становништва од заразних болести, али и питања породично правне заштите, брака, планирања породице и друштвене бриге о породици, као и друга питања из области здравства којима се обезбеђују потребни правни услови за уређивање система заштите, очувања и унапређења здравља становништва.

Сагласно члану 79. Пословника Народне скупштине, прво је дао реч представницима предлагача акта.

Др Мирсад Ђерлек, државни секретар Министарства здравља, истакао је да укупан буџет за Министарство здравља за 2023. годину износи 31.653.636.000 динара, а обухвата Минстарство здравља и Управу за биомедицину. Планирана средства за Министарство здравља (глава 27.0) износе 31.591.080.000 динара, а за Управу за биомедицину (глава 27.1) износе 62.556.000 динара. Изнео је да се Министарство здравља финансира кроз шест програма и потом навео предвиђена средства за ове програме, као и основне активности истих. За Програм 1801-Уређење и надзор у области здравства предвиђено је 925.979.000 динара или 2,93%учешћа у буџету Министарства здравља, а обухвата активности у вези са уређењем здравственог система и садржи расходе за запослене и текуће трошкове министарства, који су приказани кроз пет програмских активности и то: Уређење здравственог система, Надзор здравствених установа, Санитарни надзор, Надзор у области лекова и медицинских средстава и психоактивних контролисаних супстанци и прекурсора, као и Администрација и управљање. За Програм 1802-Превентивна здравствена заштита предвиђено је 1.961.690.000 динара или 6.21% учешћа у буџету Министарства здравља, а реализује се кроз 13 пројеката, од којих су најзначанији: Подршка раду Института „Др Милан Јовановић Батут“ у износу од 437.092.000 динара; Подршка раду института и завода за јавно здравље у износу 1.288.279.000 динара; Омасовљавање добровољног давалаштва крви у износу од 26.000.000 динара; Вирусолошки надзор инфективних болести, пројекат који спроводи „Торлак“ у износу од 60.190.000 динара; Унапређење доступности здравствене заштите ромској популацији у износу од 48.800.000 динара; Подршка активностима удружења грађана у области превенције и контроле ХИВ инфекције у износу од 83.329.000 динара и Превенција обољења изазваних хуманим папилома вирусом у износу од 1.500.000 динара. За Програм 1803-Развој квалитета и доступности здравствене заштите предвиђено је 3.880.118.000 динара или 12.28 % учешћа у буџету Министарства, а реализује се кроз 14 пројеката/програмских активности, од којих највеће учешће имају: Здравствена заштита лица на издржавању казне затвора и пружања хитне медицинске помоћи особама непознатог пребивалишта у износу од 300.000.000 динара; Лечење обољења, стања или повреда које се не могу успешно лечити у Републици Србији у износу од 333.000.000 динара; Програми Црвеног крста Србије у износу од 300.000.000 динара су усмерени на социјално угрожено становништво, посебно на децу, стара лица и избеглице; Извршавање мера безбедности обавезног психијатријског лечења и чувања у здравственој установи у износу од 300.000.000 динара и „Хитан одговор Републике Србије на COVID–19“ у износу од 2.050.577.000 динара, који је финансиран од стране Међународне банке за обнову и развој и траје до августа 2023. године. За Програм 1807- Развој инфраструктуре здравствених установа предвиђено је 12.294.867.000 динара или 38.92% учешћа у буџету Министарства здравља и обухвата 9 пројеката, од којих највеће учешће имају: Изградња и опремање здравствених установа у државној својини чији је оснивач Република Србија у износу од 3.000.000.000 динара; Информатизација здравственог система у јединствени информациони систем у износу од 1.500.000.000 динара, која обухвата: планирана проширења електронског рецепта за Б и Ц листу лекова у секундарним и терцијарним установама здравствене заштите; проширење портала Е-здравље, за самопроцену; интеграцију локалних здравствених информационих система (ЗИС) са централним сервисима; систем за давање конзилијарних решења електронским путем и примену вештачке интелигенције у области радиологије; Пројекат „Координација, надзор и контрола реконструкције клиничких центара Београд, Крагујевац, Ниш и Нови Сад“ у износу 211.392.000 динара; Реконструкција Универзитетског клиничког центра Војводине, Нови Сад у износу од 2.821.600.000 динара; Реконструкција Универзитетског клиничког центра Србије у износу од 4.281.300.000 динара. Овај пројекат обухвата изградњу нове зграде, реконструкцију старе и рехабилитацију зграда у унутрашњем кругу УКЦ Србије, као и набавку медицинске опреме. ''Развој здравства 2 - додатно финансирање'' у износу од 387.975.000 динара. Такође, Међународна банка за обнову и развој одобрила је зајам у износу од 29,1 милион евра за спровођење „Другог пројекта развоја здравства Србије“ и 25 милиона евра за спровођење „Додатног финансирања за ДПРЗС“. За Програм 1808 -Подршка остварењу права из обавезног здравственог осигурања предвиђено је 12.510.000.000 динара или 39.6% учешћа у буџету Министарства здравља и обухвата трансфере РФЗО-у у износу од 12.210.000.000 динара, који обухватају: здравствену заштиту лица која се сматрају осигураницима по члану 16. став 1. Закона о здравственом осигурању у износу од 4.600.000.000 динара; накнаду зараде у случају привремене спречености за рад због болести или компликација у вези са одржавањем трудноће у износу од 3.300.000.000 динара; здравствену заштиту лица оболелих од ретких болести у износу од 4.300.000.000 динара и подршку активностима Банке репродуктивних ћелија у износу од 10.000.000 динара. За Програм 1809-Превенција и контрола водећих хроничних незаразних болести предвиђено је 18.426.000 динара или 0.06 % учешћа у буџету МЗ, а обухвата пет пројеката/програмских активности: Подршка раду Канцеларије за контролу дувана у износу од 1.000.000 динара; Подршка активностима здравствених установа у области онколошке здравствене заштите у износу од 8.000.000 динара; Подршка активностима здравствених установа у области кардиоваскуларне здравствене заштите у износу од 6.000.000 динара. За имплементацију Националног програма за палијативно збрињавање деце предвиђено је 1.840.000 динара, а овај програм партнерски реализују Институт за здравствену заштиту мајке и детета Србије ''Др Вукан Чупић'' и Универзитетска дечја клиника, док је за унапређење радионуклидне тераностике у Центру за нуклеарну медицину Универзитетског клиничког центра Србије предвиђено 1.586.000 динара. У оквиру Управе за биомедицину планирана су средства у укупном износу од 62.556.000 динара и обухватају два пројекта: Уређење Управе у области биомедицине у износу од 19.556.000 динара и Успостављање Националног програма за пресађивање људских органа у Републици Србији у износу од 43.000.000 динара.

Проф. др Дарија Кисић Тепавчевић, министар за бригу о породици и демографију, навела је да укупна средства за Раздео 34 - Министарство за бригу о породици и демографију износе око једну милијарду динара, уз напомену да се исплате права из области породично-правне заштите још увек обављају из буџета Министарства за рад, запошљавање, борачка и социјална питања, односно сектора у оквиру овог министарства, имајући у виду да се у претходном мандату издвојило ново министарство, које ће ускоро преузети све своје обавезе. Истакла је да су изменама Закона о финансијској подршци породици са децом, у априлу и децембру 2021. године, издвајања државе за прворођено дете повећана са 100.000 на 300.000 динара, као и то да се први пут уз родитељски додатак, који се редовно добија за друго, треће и четврто дете, издваја једнократна финансијска помоћ за друго и треће дете у износу од 100.000 дианра. Затим, крајем децембра прошле године донета је прва уредба о додели субвенција при куповини првог стана у износу до 20.000 евра за мајке које роде од 1. јануара 2022. године, а које немају некретнину на подручју Републике Србије. Додатна издвајања која прате измене овог закона износе око 20 милијарди динара. Навела је да се ове године око 87 милијарди динара исплаћује на права из области породично правне заштите, што је у односу на прошлу годину више за 23 милијарде динара, те подвукла да финансијску подршку породици треба сагледати у целокупном пакету породично правне заштите, који се у овом моменту исплаћује из буџета другог министарства, иако су закони и друга пратећа подзаконска акта у надлежности Министарства за бригу о породици и демографију. Најавила је да ће се пројектне активности које сада воде невладине организације и којима су овим буџетом намењена расположива средства за Раздео 34, од наредне године пренети на локалне самоуправе. Проценом конкретних потреба локалне самоуправе, уз координацију овог министарства, средства ће наменски бити распоређена и преусмерена на активности, као што су повећање капацитета вртића или на било који други вид подршке породици. С обзиром на то да је ово један комплетан концепт, напоменула је да од наредне године, када се распишу конкурси за локалне самоуправе, очекује помоћ и подршку свих, како би се у оквиру расположивог буџета идентификовало где је најбоље определити средства. Додала је да се за овај кратак период Министарство трудило да анимира све друге актере и да су први знаци обећавајући јер је брига о породици део активности сваког министарства, те је изразила наду да ће предвиђени буџет, који је мали и стриктно опредељен за пројектне активности, уз заједничку активност свих, бити ''не тако мали'' и да ће та средства, ако се уложе на прави начин донети ускоро и брзо видљиве резултате.

Оливера Ружић Попарић, виши саветник у Сектору буџета Министарства финансија, додала је да је буџет поред издатака за ова два раздела, обухватио и бројне друге издатке, као што су издаци за плате и пензије, изградњу инфраструктурних пројеката, ублажавање енергетске кризе, као и за многе друге расходе и издатке у складу са надлежношћу министарстава.

Светлана Тадин, директор Сектора за економске послове РФЗО-а, навела је да укупно планирани приходи и примања, као и расходи и издаци РФЗО-а за 2023. годину износе 463,2 милијарди динара, и за 34,3 милијарде динара су већи у односу на Финансијски план за 2022. годину, што представља раст од 8,00% . Финансијски план за 2023. годину сачињен је у складу са параметрима које је доставило Министарство финансија 8. новембра 2022. године. Нацртом ревидиране Фискалне стратегије за 2023. годину са пројекцијама за 2024. и 2025. годину и договором са представницима Министарства финансија, којима су утврђени укупни планирани приходи и примања у износу од 458,2 милијарди динара, од тога за доприносе за здравствено осигурање 286,4 милијарди динара и за трансфер из буџета 83,4 милијарди динара. За припрему овог финансијског плана коришћени су следећи подаци: остварени приходи и примања и извршени расходи и издаци у периоду јануар – октобар 2022. године; висина обавеза по врстама са пројекцијом на годишњи ниво; подаци Републичког фонда за ПИО и Националне службе за запошљавање о планираним трансферима Републичком фонду; подаци прикупљени од здравствених установа чији је оснивач Република Србија, аутономна покрајина и јединица локалне самоуправе; закључци Владе Републике Србије и Одлука о изменама Финансијског плана Републичког фонда за здравствено осигурање за 2022. годину. Структуру планираних прихода и примања за 2023. и 2022. годину чине: укупно планирани доприноси за здравствено осигурање, који износе 291,4 милијарди динара и у односу на план за 2022. годину су увећани 27,3 милијарди динара; трансфери од буџета, који износе 83,4 милијарди динара и мањи су за 7,2 милијарди динара у односу на Финансијски план; трансфери од Организација за обавезно социјално осигурање, који износе 77,7 милијарди динара и у односу на план за 2022. годину су увећани за 12,5 милијарди динара, по основу већих трансфера од Фонда за ПИО, као и остали приходи и примања, који износе 10,7 милијарди динара и већи су за 1,6 милијарду динара у односу на 2022. годину. Структуру планираних расхода и издатака за 2023. и 2022. годину чине: расходи здравствене заштите, који износе 414,3 милијарди динара и увећани су за 54,5 милијарди динара у односу на план за 2022. годину. Ово увећање се односи на: плате запослених у примарној, секундарној и терцијарној здравственој заштити за 21,1 милијарди динара због најављеног увећања од 12,5%; лекове и медицинска средства за 17,5 милијарди динара; увоз донираног репродуктивног материјала за вантелесну оплодњу; увођење нових медицинских технологија, пружање услуга превентивне здравствене заштите, смањење Листа чекања и др; остале намене за здравствену заштиту (енергенте, материјалне и остале трошкове, исхрану и др.) за 8,1 милијарди динара - раст цена енергената, исхране, материјалних и осталих трошкова); лекови на рецепт за 5,4 милијарди динара, због иновативних лекова 3,5 милијарди и због годишњег раста потрошње 1,9 милијарди динара; стоматологија за 0,8 милијарди динара – због раста плата од 12,5%; помагала и направе за 0,7 милијарди динара; рехабилитациони центри за 0,6 милијарди динара због раста цена услуга и установе социјалне заштите за 0,2 милијарди динара због раста плата од 12,5%, као и због трошкова лекова и санитетског материјала. Затим, расходи за накнаде осигураним лицима износе 27,5 милијарди динара (26,2 милијарде динара боловања и 1,3 милијарде динара путни трошкови), што је на нивоу плана за 2022. годину, као и расходи које директно финансира РФЗО, који су умањени за 22,2 милијарде динара. Ово умањење расхода у највећој мери се односи на умањење расхода за инвестициона одржавања објеката, за набавку материјала и осталих добара који су у претходној години због епидемије COVID-19 били планирани у већем износу у односу на Финансијски план РФЗО-а за 2023.годину.

 У дискусији поводом ове тачке дневног реда учествовали су: Бошко Обрадовић, др Зоран Зечевић, Светлана Милијић, др Муамер Бачевац, проф. др Мирка Лукић Шаркановић, Марија Јевђић и прим. доц. др. Дарко Лакетић.

Бошко Обрадовић је навео значај развоја здравствене инфраструктуре протеклих година у Србији, уз напомену да треба проверити да ли је све то најповољније урађено, као и које фирме су на тим пословима биле ангажоване, јер не треба дозволити да највећи степен корупције буде у систему здравства, на шта је указивао и председник државе. Нагласио је да спречавањем корупције више средстава остаје у буџету за улагање у здравље грађана. Указао је на изузетан значај Министарства за бригу о породици и демографију и додао да се посланичка група Српски покрет Двери–Патриотски блок, десет година залаже за формирање овог министарства, будући да је породична политика суштина њиховог деловања. Предвиђена средства у буџету за ово министарство оценио је као изузетно мала, посебно имајући у виду значај истог, као и то да је демографски проблем један од највећих проблема нашег друштва. У Србији 40 хиљада људи више умре него што се роди, односно „изгубимо“ један град годишње, док још толико људи оде у иностранство. Назнаке недавно спроведеног пописа становништва показују да је у Србији за последњих десет година мање око 850 хиљада грађана. Нагласио је да држава јесте схватила значај ове теме, али не и то, да је ово питање над питањима и приоритет над приоритетима. Заправо, и да се све снаге друштва и државе упрегну у борби против беле куге, упитно је да ли би се изборили са тим проблемом, а посебно, сматра, то нема шансе са овако малим буџетим. С тим у вези, један од предлога Српског покрета Двери је увођење пореске реформе у корист породице, како би се пореским мерама подстицао наталитет и пружила подршка породици. Примери других земаља у Европи и свету показују да ове мере дају добре резултате, а неке од тих мера су умањење пореза на зараду или на имовину када запослени ступи у брак, када добије дете још веће умањење тих пореза, да би у неким случајевима одређена врста пореза била или укинута или доста смањена. На овај начин држава шаље поруку да брине о породици и наталитету. Како је ово једна сложена, свеобухватна и важна мера, додао је да су Двери спремне да заједно са Министарством учествују у реализацији ове иницијативе. Критички се осврнуо на то што се у буџету за 2023. годину, за Раздео 27 - Министарство здравља, определило за око 3 милијарде динара мање у односу на буџет текуће године, а посебно јер се штедело на програмима који се односе на развој квалитета и доступности здравствене заштите, као и на превенцију и контролу водећих хроничних незаразнихобољења. Наиме, поред пандемије корона вируса, наша земља се годинама суочава са епидемијом болести срца, разних карцинома, дијабетеса и других хроничних болести. Имајући у виду да се и поред поменутог смањује буџет за здравство, изразито негативно је оценио издвајање милијарду евра за изградњу националног стадиона. Затим, као једина политичка организација која у овом тренутку има стручни савет за биоетику, истакао је да Двери сматрају биотечка питања изузетно важним у 21. веку. У вези са тим, као проблематичне теме које захтевају објашњење, навео је активности Управе за биомедицину, повећање буџетских средстава за ову управу, као и теме биоинжењеринга и биотехнологије. Тражи објашњење и у вези са потписивањем Споразума о успостављању Центра Светског економског форума за четврту индустријску револуцију, првог таквог у региону Западног Балкана, потписаног у Женеви, 7. фебруара 2022. године, приликом чега је премијерка изјавила да је овај споразум резултат дугогодишњег заједничког рада Србије и Економског форума, те да од 2018. године наша земља има потписан меморандум о разумевању и да ће овај центар бити усмерен на област развоја вештачке интелигеције, биомедицине и биотехнологије. Сматра да се о овоме морало расправљати на седницама Одбора и Народне скупштине, те да о овоме ''не може, а да се не зна''. Занима га по ком основу премијерка потписује поменути споразум и због чега је наша држава лидер у овоме. Такође, да ли је за Србију потребно да буде лидер у вештачкој интелигенцији, имајући у виду да пола Београда нема канализацију, као и то да се смањује буџет за здравство. Истакао је да су све ове битне теме, посебно тема биоетике и сугерисао да Одбор треба да их разматра, без обзира на то што се око неких питања неће увек сложити. Примера ради, навео је питање абортуса као врло осетљиво и тешко питање које не треба игнорисати, посебно због великог броја абортуса који се изврше у Србији, што представља велики удар на наш наталитет. Мишљења је да овај одбор и Народна скупштина треба да се ухвате у коштац са кореном проблема, да се решавају узроци проблема а на само последице, те да треба утврдити медицинске разлоге због којих сваки шести пар у Србији не може да има дете, односно да ли је то због абортуса, НАТО бомбардовања осиромашеним уранијом, загађеног ваздуха, стреса, нездраве исхране или било којег другог нездравог стила живота. С тим у вези, додао је да нема ништа против вантелесне оплодње, али сматра да прво треба решавати поменута питања.

Др Зоран Зечевић је указао на то да је Посланичка група Српска странка Заветници предлагала многе добре ствари у циљу бољег система здравствене заштите, које су важне за наше грађане али и за владајућу тзв.''коктел коалицију'', али му се чини да све што опозиција предложи наилази на отпор. Осврнуо се на неколико ствари које сматра битним за наш здравствени систем, као што су, поред улагања у објекте, улагања у кадрове и опрему, уз напомену да сва та улагања треба да буду транспарентна и јасна. С тим у вези, тражи објашњење зашто се у КЦ Нови Сад улаже 2.821.600.000 динара, за КЦ Београд 4.281.300.000, а за реконструкцију КЦ Крагујевац само 59.600.000. Занима га да ли то јасна порука људима из Шумадије да за лечење треба да чекају или да иду у Београд. Сходно томе, предложио је да овај одбор оде у Крагујевац и упозна се са условима у којима лекари тамо раде, уз напомену да би покренуо иницијативу да се одређена средства из овог буџета усмере на реализацију и почетак изградње једног модерног и савременог клиничког центра у Крагујевцу, а да се постојећи центар претвори у општу болницу где би се лечили хронични пацијенти. Навео је да се у оквиру програма - Координација, надзор и контрола реконструкције универзитетских клиничких центара Београд, Крагујевац, Ниш и Нови Сад, за услуге по уговору и специјализоване услуге из буџета сваког месеца издваја 150.000 хиљада евра, те га занима које то фирме врше поменути надзор. Затим, за услуге по уговорима и дотације међународним и невладиним органзацијама за програм Подршке активностима удружењима грађана у области превенције и контроле ХИВ инфекције, та дотација износи 54.913.000 динара, те пита да ли је ово порука грађанима да владине организације нису способне да се тиме баве, као и које су то невладине организације ангажоване у оквиру овог програма. Мишљења је да овај одбор треба да се бави новом организацијом здравствене заштите, да разматра увођење концепта породичног лекара, у чијем тиму би био и социјални радник, да Министарство за бригу о породици и демографију надгледа те процесе, те да се дође до сазнања шта једну просечну породицу у Србији мучи, како живи, односно да се ради на превенцији болести, убистава итд. Предвиђена буџетска средства за Министарство за бригу о породици и демографију сматра јако малим, јер износе мање од 0,1 % и додао да са тим буџетом неће бити никаквог ефекта. У вези са тим, навео је следеће ставке: у оквиру Програма подршке породици и деци, за услуге по уговору је издвојено 68.000.000 динара; програма Координација и спровођење политике у области демографије, за дотације невладиним организацијама издвојено је 50.000.000 милиона, програма Координација и спровођење популационе политике, за дотације невладиним организацијама предвиђен је исти износ 50.000.000 милиона, те пита да ли то значи да невладине организације воде бригу о нашој породици. Ефекат бомбардовања нуклеарним отпадом, ефекат сиромаштва и стреса, као и свега осталог су довели до тога да се од јануара до октобра ове године родило 51.401 дете, а умрло око 94.000 грађана, односно Србија је у првих девет месеци изгубила град величине Аранђеловца. Стога, слаже се са ставом из претходне дискусије да на ову тему треба више радити. Указао је на ситуацију када запослени због тога што његов послодавац није измирио обавезе према РФЗО-у , не може да користи здравствене услуге, а с обзиром на то да РФЗО тај дуг касније наплати преко извршитеља, блокадом или на други начин, а да запослени остаје оштећен јер се о државном трошку није лечио, предлог Српске странке Заветници је да се ти запослени ослободе плаћања здравственог осигурања за тај период. Сугерисао да се обиђу здравствени центри ван Београда и навео пример Прокупља, где је у реконструкцију здравственог центра уложено доста средстава, које прате приче о малверзацијама. Додао је, и да је председник државе рекао да је пола опреме намењене здравственим установама завршило у приватним апотекама. Сматра да се ово дешавало јер здравствене установе нису водиле материјално књиговодство. Поновио је да треба обићи здравствене установе ван Београда, видети који су проблеми на терену, као и да људи из Ужица очекују да ће Министарство определити средства да се уместо болнице у Ужицу изгради клинички центар, који би био важан за тај регион и за део Републике Српске.

Светлана Милијић изнела је да здравствени систем Србије по најновијем Европском здравственом потрошачком индексу заузима 18. место и испред је 14 европских земаља, као што су Словенија, Хрватска, Грчка, Румунија, Кипар, Малта, Шпанија, Летонија итд, што је за похвалу. Паралеле ради, подсетила је да је Србија 2009. године по овој скали заузимала неславно 35 место, које је делила са Румунијом и Лeтoнијом. Доласком Александра Вучића на место председника Владе, 2014. године, српско здравство, као и економија и привреда полако крећу узлазном путањом, те тако, истакла је, Србија данас може да се похвали великим бројем изграђених и реконструисаних домова здравља и болница. Додала је да је Србија једина земља у свету, поред Републике Ирске, која својим грађанкама омогућава вантелесну оплодњу, при чему је та граница померена на 45 година живота, уз напомену да чак ни у Ирској осигуранице немају могућност које наше имају, а то је да за прво дете имају неограничен број покушаја. Сматра да наши грађани треба да знају да се за ретке болести и за лечење у иностранство, 2009. године, из буџета лечило само осам осигураних лица, а да се 2023. године из буџета за здравствену заштиту оболелих од ретких болести издваја 4,3 милијарде динара. Затим, наша држава на Листи лекова у 2022. години има 87 иновативних лекова, док је од 2007. до 2012. године у Србији на тој листи било само 17 иновативних лекова. Иновативни лекови су јако скупи и по једном осигураном пацијенту за то се издваја 350 хиљада евра. Поред улагања у изградњу и реконструкцију здравствених установа, Република Србија улаже огромна средства и напоре у опремање тих установа најсавременијом медицинском опремом, као што је гама нож. Затим, једина смо земља у региону која има модерну технологију, најмодерније акцелераторе за зрачну терапју, мултислајсне скенере, а све то на иницијативу председника државе, те додала да једини показатељ стабилности политике коју води Александар Вучић јесу добра економија, добра привреда и добро здравство.

 Др Муамер Бачевац предложени буџет за оба раздела оценио је као добро избалансиран и оптималан у условима светске кризе и додао да се при разматрању теме буџета често јављају исте дилеме и питања. С тим у вези, похвалио је коректан приступ представника опозиције, а као веома добар навео је предлог о увођењу пореских олакшица, чиме би се пружила подршка породици. Подржава наставак инфраструктурних пројеката у области здравства, али сматра да треба инсистирати на равномерном развоју инфраструктуре и здравственог одговора на територији целе државе и похвалио реконструкције локалних болница, као што су болнице у Новом Пазару, где гравитира пола милиона људи или у Прокупљу, као и у било којем другом граду, те је додао да је планиран наставак реконструкције око 28 здравствених ценатра у Србији. Истакао је значај чињенице да ће РФЗО за 8% имати више средстава у буџету, јер ће на тај начин наши грађани моћи да добију боље и савременије лекове. Као кардиолог који ради у Општој болници у Новом Пазару, навео је да ангио сала те болнице има сву опрему као и друге сале широм Србије. Такође, напредак Србије по Европском потрошачком индексу сматра веома значајним. Подржава идеју министарке за бригу о породицу и демографију да се пројекти у овој области пренесу на локалне самоуправе које најбоље знају своје проблеме и на који начин буџетска средства пројектно да најефикасније усмере, уз напомену да нема ништа против невладиних организација јер и оне имају своје место и значај у промовисању здравља.

Проф. др Мирка Лукић Шаркановић, као лекар Универзитетског клиничког цетра Војводине, истакла је да је у овај центар последњих година доста уложено у инфраструктуру и опрему, али и у пријем младих лекара, чему је допринела ковид пандемија, која је била преседан у здравству. С тим у вези, додала је, млади кадар треба едуковати како би у перспективи, за пет до десет година они постали стручњаци који ће заменити старије колеге. Сматра да је улагање у превентиву јако важно, те је указала и на потребу и значај лечења у терминалној фази болести, због чега је занима да ли су буџетска средства усмерена на палијативно лечење, имајући у виду да то у предложеном буџету није приметила.

Проф. др Дарија Кисић Тепавчевић, министар за бригу о породици и демографију, сложила се да буџетска средства за ово министарство нису довољна, али како је питање породице од значаја за све, замолила је да им се пружи прилика како би се у наредном периоду видели први резулатати, с обзиром на то да имају много планова и предлога. Навела је да се разматра поменути модел пореских олакшица као вид подршке породицама, односно тим поводом финансијска конструкција која је најприхватљивији модел.

Марија Јевђић је истакла да се у претходне две и по године видело шта значи стабилан здравствени систем, посебно кроз одговор наше државе и друштва на ковид пандемију. Додала је да ће Посланичка група Јединствена Србија подржати буџет за 2023. годину, уз напомену да ће се кроз рад оба министарства временом показати зашто су направљене одређене позиције у распореду финансија и зашто негде постоје умањења или увећања буџетских средстава. Указала је на хитност за формирањем дијагностичког центра у Краљеву и значај истог за цео Рашки округ, а који је обећаван годинама уназад. Похвалила је формирање новог министарства и додала да је њена посланичка група на располагању са предлозима и подршком у раду истог.

Др Мирсад Ђерлек, државни секретар Министарства здравља, рекао је да уважава добронамерне критике јер је свима циљ очување и унапређење нашег здравственог система. Дели став да предвиђена буџетска средства у здравству нису довољна, посебно не да би се напредовало као што је то било последњих пет година, али се нада да ће држава брзо превазићи ову кризу. Умањење средстава за наредну годину је на програмима који се односе на хитан одговор наше државе на COVID–19, на развој квалитета и доступности здравствене заштите, те на програму превенције и контроле водећих хроничних незаразнихобољења, које јесу битне јер узрокују највећи проценат смртности у нашој земљи. С тим у вези, слаже се да треба направити ефективнији план и додао да треба убедити људе да се јављају на скрининге. Мишљења је да треба децентрализовати здравство у Србији и с тим у вези поменуо да се широм Србије реновира 28 болница. Изразио је неслагање са ставом да држава не улаже довољно у кадрове, имајући у виду да последње две године најбољи студенти медицине одмах добијају запослење и специјализацију, имају плаћену едукацију, због чега је приметно њихово мање интересовање за одлазак у иностранство. Очекује да ће наш здравствени систем бити један од првих пет или десет у Европи, јер се у овој кризи показало да држава без јаког здравства може имати озбиљне проблеме и додао да сви заједно треба да се боримо да сачувамо, унапредимо и појачамо капацитете нашег здравственог система.

Проф. др Сања Радојевић Шкодрић, в.д. директора Републичког фонда за здравствено осигурање, похвалила је конструктивне дискусије и констатовала да је Александар Вучић први председник који инсистира на транспарентности, а доказ је увођење материјалног књиговодства од ове године у РФЗО-у. Нагласила је да је здравство жив систем који не може прецизно да се планира и који је тешко прогнозирати. Поводом изнетих недоумица у вези са биомедицином, биоинжeњерингом и биотехнологијом, навела је пример примене и повезаности истих у лечењу. Наиме, да би болесном од малигне болести пружили адекватну здравствену заштиту, треба увезати иновативне лекове и савремену дијагностику у коју се укључује и биомедицина. Јер, да би пацијент добио прави иновативни лек, мора да уради адекватну генетску анализу, да би био снимљен треба да уради скенер, а да на то не би чекао, уводи се вештачка интелигенција. Снимање могу да ураде техничари, али да би штедели кадар и на време добили резултате, то ради вештачка интелигенција. Иновативни лекови многе малигне болести претварају у хроничне. Међутим, ови лекови имају и нежељене ефекте, а један од тих ефеката јесте неплодност. Решење за те пацијенте је да замрзну репродуктивни материјал, како би себи обезбедили да у будућности имају породицу. Затим, малигне болести су у порасту свуда у свету, не само код нас. Све више младих болује и док се раније малигна болест дијагностификовала у 50 и 60-тим годинама, сада је то нормално и у 30 годинама живота. Скренула је пажњу да треба побољшати клиничке студије које нуде фармацеутске компаније, како би већи број пацијената за исти износ могао да крене са терапијом. Превенција је такође повезана са биомедицином, јер генетском анализом се може на време препознати предиспозиција за одређено обољење и на време спречити да се иста развије. Е-рецепт, навела је, није врхунац у медицини али је добар пут до модела породичног лекара. Подвукла је да се увођењем електронског рецепта, у здравству уштедело милион и по евра на месечном нивоу. У вези са поменутим неизмиривањем обавеза неких послодаваца према РФЗО-у, додала је да РФЗО не може да наплати пружање здравствене заштите неосигураним лицима, којима је хитна медицинска помоћ загарантована, те је додала да би комапније требало да поштују тржишну економију.

Стана Божовић, државни секрета Министарства за бригу о породици и демографију, подсетила је присутне да је наша држава раније усвајала законе, буџете и стратегије у вези са питањима породице и наталитета, али да ниједан од тих аката никада није био финансијски испраћен. Стуб буџета за Раздео 34, биће повећање животног стандарда и ублажавање енергетске кризе, те инфраструктурни пројекти који су од јавног интереса, а укључују и канализацију и пречишћавање отпадних вода. Буџет за 2023. годину није ускратио ниједно право и прати све мере прописане Законом о финансијској подршци породици са децом, и заправо је тај буџет већи. Наиме, формирањем овог министарства, цео софтвер за исплату права остао је у Министарству за рад, борачка и социјална питања, те тренутно средства у буџету за сва ова права, обезбеђена за 2023. годину, износе 87.388.788.000 динара плус 1.019.512.000 динара на Разделу 34. Ова средства опредељена су за накнаде зарада односно наканаде плата за време породиљског одсуства, затим, за остале накнаде по рођењу детета, неге детета и посебне неге детета; те за родитељски додатак коју је предложио председник државе. Истакла је да је ово прва политика која је питање породице и деце поставила као национално питање број један и обезбедила новац и конкретне мере за спровођење, као што су: родитељски додатак за прво, друго, треће и четврто дете; једнократни износ родитељског додатка за прво дете и прву рату родитељског додатка; новчана средства за изградњу, учешће и куповину породично стамбених зграда, што је обезбеђено за 26 мајки у протеклом периоду; једнократна помоћ за рођење другог и трећег детета, право које се може оставарити од 1. јануара 2022. године. Ова мера се односи на дечији додатак, накнаду трошкова за боравак у предшколским установама за децу без родитељског старања, за децу са сметњама у развоју и децу са инвалидитетом, као и за децу кориснике новчане и социјалне помоћи. Сва ова права исплаћују се из централног буџета. Затим, градови/локалне самуоправе имају своје буџете које издвајају за ове сврхе у складу са својим потребама. Нагласила је да је питање породице и деце национално питање и додала да прелиминарни резулати пописа нису охрабрујући када је у питању опстанак наше нације, уз напомену да сви заједно (држава, посланици, академски и цивилни сектор) треба да се баве питањем мера популационе политике да би се изборили са овим проблемом. Додала је да тек после десет година може да се направи пресек тих мера и анализа. С тим у вези, указала је на потребу иницирања састанка на ком би били позвани представници САНУ и академске заједнице општина и градова, како би се чули конструктивни предлози поводом ове теме од државног значаја. Рурална места су посебно погођена, треба спречити одлив мозгова и младима дати шансу да остану у својој земљи. С обзиром на то је ово ново министарство, потребна је подршка свих да заједно градимо бољу и лепшу Србију.

Председник Одбора прим. доц. др. Дарко Лакетић подржао је иницијативу за поменути заједнички састанак који се тиче популацине и демографске политике, уз подршку Одбора свим активностима који могу допринети ублажавању последица депопулације.

Бошко Обрадовић је похвалио одређене мере подршке у популационој политици, али је апострофирао да су неопходни радикални захвати да би се крива нашег демографског пада, и нестајања, зауставила и преокренула у другом правцу. Затим, сугерисао је организовање састанка са новим министром здравља, како би се овај одбор упознао са приоритетима и визијом развоја српског здравства, те с тим у вези изнео своје предлоге и приоритете у развоју здравства и то: повећање плата здравственим радницима, јачање превенције, увођење концепта породичног лекара, скраћивање листе чекања. Предложио је да Одбор организује јавно слушање о питањима биомедицине, биотехнологије и биоетике, ради упознавања са истим и утврђивања оних која су заиста у функцији унапређења здравствене заштите, која су неспорна са етичке, моралне, верске и уставне стране, као и оних тема које имају одређене биоетичке импликације и поводом којих треба повести одговарајуће јавне расправе.

Председник Одбора прим. доц. др. Дарко Лакетић је изразио задовољство што на овој седнци постоји заједнички став по питању улагања у здравство, те је поводом предлога да Одбор обиђе здравствене установе ван Београда, изнео да је то већ била пракса у ранијим мандатима, као и да је на предлоге овог одбора дошло до значајних улагања у здравствене центре у којима су запажени лоши услови за пружање здравствене заштите. То је био случај и са болницм у Прокупљу која је грађена 1923. године, у коју је било неопходно уложити одређена средства да би се омогућило одговарајуће пружање здравствене заштите. Поводом питања о средствима за програм подршке активностима удружења грађана у области превенције и контроле ХИВ инфекције, рекао је да су то средства Глобал фонда за ХИВ/АИДС, а не државе Србије, те да овај фонд диктира где ће да улаже своја средства, да ли у борбу против ХИВ-а, маларије или туберкулозе. Тај новац иде на тестирање ризичних маргиналних група на ХИВ и за додатно лечење те популације. Нагласио је да се свака од тих активности правда, не само Глобал фонду, већ и Министарству здравља као и да је у интересу нашег здравства и друштва да се ове ризичне групе прате, и да се поправи њихов ниво лечења. Поводом смањења средстава у буџету за превенцију и лечење хроничних незаразних болести, сложио се да је то забрињавајуће, поготову у овом постковид времену када има много тих пацијената. Поводом теме биомедицине и биоинжењеринга, сматра да су мултидисциплинарне и да за њих треба консултовати више институција и министарстава, те зависно од тих информација, реализовати јавно слушање.

Светлана Тадин, директор Сектора за економске послове РФЗО-а, на крају дискусије, додала је да су у оквиру позиције за финансирање лекова и медицинских средстава у здравственим установама Финансијског плана РФЗО-а за 2023. годину, предвиђена додатна средства за финансирање већег броја операција у циљу смањења листа чекања у областима кардиохирургије, офталмологије и ортопедије.

 Одбор је већином гласова (12 гласова за, 2 уздржана од 14 присутних) одлучио да предложи Oдбору за финансије, републички буџет и контролу трошења јавних средстава **да прихвати** Предлог закона о буџету Републике Србије за 2023. годину, Раздео 27 - Министарство здравља и Раздео 34 – Министарство за бригу о породици и демографију, са Предлогом одлуке о давању сагласности на Финансијски план Републичког фонда за здравствено осигурање за 2023. годину, који је поднела Влада, у начелу, о чему ће овај одбор поднети извештај.

Седница је завршена у 13,00 часова.

 СЕКРЕТАР ПРЕДСЕДНИК

Божана Војиновић Доц. др прим. Дарко Лакетић